Benke László

 *Ketten a forrásnál*

Hanyatt fekve tegnapi szerelmeskedésünk ágyán

az éjszakai fűből a te szemeddel nézem

a hatalmas égbolt csillagait.

Aranypettyekkel behintett végtelen

sugárzik rám, remegve élem

meztelen bőröd jázmin illatát,

tiéd vagyok újra meg újra, rezgő energiám

lüktet rezgő energiáidban.

Eláll a fűszálak lélegzete, hajladozva

harmatozik a föld, lelkünk örömére

testünk gyönyöre csillan.

Fehér felhő úszik át fölöttünk

az éjszakai égen,

benned élek és ringatózom, s te bennem.

Szemedben ámulat csillan,

arcom lehajtom előtted, most fölemelem,

így magasztallak égnek és földnek.

El-eltűnődik lehunyt szemhéjad alatt

magányos lovasod; elvágtatok tőled, megállok,

visszatérek, titkos erőid finom lepke-lüktetések,

vérköreimben reszketek érted.

E boldog pillanatomban jobban szeretlek,

mint tegnap, jobban szeress te is,

mert minden elromlik az ég alatt,

körülöttünk ravaszság és gyűlölet tombol,

egyedül a szeretetünk maradandó.

Meddig lehetünk még e tiszta magaslaton?

Légy velünk sokáig, Élet, forrásunk vagy,

ölelő karunkban csillogsz.